**ОТЧЕТ за осъществената контролна дейност от РИОСВ**

**през м. август 2017 г.**

***Кратка обобщена информация за осъществената контролна дейност за месец август 2017 г. и резултати от извършената контролна дейност.***

През месец август 2017 г. от експертите на 16-те регионални инспекции по околната среда и водите (РИОСВ) са извършени 1 986 проверки на 1 793 обекта. В рамките на осъществения контрол от РИОСВ са дадени 690 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 80 бр. актове (АУАН), от които 15 са за констатирано неизпълнение на дадени предписания. Издадени са 74 бр. наказателни постановления (НП), с които са наложени глоби и имуществени санкции на обща стойност 266 900 лв.

Наложени са и 32 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух). Постъпилите суми по наложени глоби и санкции са 579 173 лв.

За периода са приложени и 11 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност.***

* Извършени са извънредни проверки във връзка с писмо на МОСВ с изх. № 05-08-2216/31.07.2017 г., относно масови проверки за пуснати на пазара пластмасови торбички;
* Осъществен контрол на бензиностанции, относно привеждането им в съответствие с етап II на УБП;
* Контрол на неподвижни източници на вредни вещества в атмосферния въздух;
* Извършване на заложените в плановете за контролната дейност за 2017 г. проверки на обекти, с издадени комплексни разрешителни;
* Проверки във връзка с превишаване стойностите на замърсители в зауствани отпадъчни води.

***Кратък анализ на постигнатите резултати в областта на опазване на околната среда, от осъществената контролна дейност***

Акцент в контролната дейност по управление на отпадъците през месеца са извършените от РИОСВ извънредни проверки за пуснати на пазара полимерни торбички. За констатираната липса на документи по време на проверките (първичен счетоводен документ, доказващ произхода на торбичките), както и установени незаплатени продуктови такси към ПУДООС са дадени предписания за представяне на документите и за заплащане на продуктова такса към ПУДООС.

От РИОСВ Велико Търново е съставен акт за установяване на административно нарушение (АУАН) на физическо лице за непредаване на излезли от употреба моторни превозни средства (ИУМПС) на площадка за съхраняване или в център за разкомплектоване. АУАН за подобно нарушение (третиране на отпадъци без притежаване на разрешение) е съставен и на „Авто-шанс 2006“ ЕООД, гр. Горна Оряховица. За извършване на дейности с отпадъци без издадено разрешително по реда на *Закона за управление на отпадъците* (ЗУО), от РИОСВ Бургас е наложена имуществена санкция на „Ен Ди Си“ ЕООД, в размер на 7 000 лв., от РИОСВ София – на физическо лице, в размер на 3 000 лв., а от РИОСВ Пазарджик са глобени две физически лица, едното - в размер на 3 000 лв., а другото – в размер на 4 000 лв. От РИОСВ Русе е наложена имуществена санкция, в размер от 10 000 лв., на „КЛМ - Еко” ЕООД за извършване съхранение на опасни отпадъци, без необходимия документ, издаден по реда на ЗУО.

За нарушаване изискванията на ЗУО, от РИОСВ Велико Търново са издадени два АУАН – неводене на отчетна книга за образувани производствени и/или опасни отпадъци от страна на „Оранжерии Джулюница – Стефанов“ ЕООД, гр. Горна Оряховица и „Агропроект“ ЕООД, гр. Велико Търново и са наложени две имуществени санкции, всяка по 2 000 лв. – на „Дунав лизинг“ ЕАД, гр. Велико Търново и на „Ников“ ЕООД, с. Първомайци.

От РИОСВ Перник е издадено и наказателно постановление (НП), в размер на 40 000 лв., предвид, че „Топлофикация Перник“ АД, гр. Перник не е приключило техническата рекултивация на цялата територия на сгуроотвал „7-ми септември“, в срок до 31.12.2016 г.

За нерегламентирано изгаряне на отпадъци, от РИОСВ Стара Загора е съставен АУАН на ,,Екосън’’ ЕООД, а от РИОСВ София са наложени имуществени санкции на „Дженеръс Ауто” ЕАД, в размер на 1 400 лв., и на „Уют-стил” ООД, в размер на 10 000 лв.

От РИОСВ Смолян са съставени 2 АУАН – за изхвърляне на отпадъци от физическо лице на неразрешени за това места и на кмета на с. Стойките, за нерегламентирано изхвърляне на битови и строителни отпадъци и допускане образуването на незаконно сметище. За непредприети мерки за предотвратяване изхвърлянето на отпадъци на неразрешени за това места, от РИОСВ Пловдив, с 3 000 лв. е глобен кмета на община Калояново.

Във връзка с неизпълнени предписания за почистване на констатирани от страна на РИОСВ Перник нерегламентирани сметища, от инспекцията са съставени общо 4 бр. АУАН на кмета на община Кюстендил. За неизпълнение на дадено предписание за извършване на нерегламентирани дейности по съхранение и разкомплектоване на ИУМПС, от РИОСВ Враца е съставен АУАН на „Биси Личо“ ЕООД, гр. Враца. За неизпълнено предписание, в нарушение на ЗУО, от РИОСВ Пловдив е издадено НП, в размер на 5 000 лв. на „Плодекс“ ООД, гр. Карлово.

От РИОСВ Плевен е взето участие в комисия за приемане на междинен етап от изпълнението на техническата рекултивация по проект „Закриване и рекултивация на старо градско сметище, гр. Ловеч“.

В рамките на осъществения от РИОСВ Хасково контрол по направление „Химикали“ са дадени 7 броя предписания за отстраняване на констатирани нарушения, изискващи да се представят в инспекцията актуализирани оценки на безопасността на съхранението на опасните химични вещества и смеси, информационни листове за безопасност на употребявани и съхранявани химични вещества в самостоятелен вид и в смеси, извършени нотификации на внасяни химични вещества и програма за обучение на отговорните за съхранението на химични вещества в самостоятелен вид и в смеси. Санкционирани са и ,,Мечо-ТВТ“ ЕООД, гр. Харманли и ЕТ „Иван Андреев“, гр. Харманли за непредставени документи за извършена регистрация на гасена вар, съгласно изискванията на Регламент REACH. Санкцията на всяко едно от дружествата е в размер на 10 000 лв.

Акцент в контролна дейност през месец август са извършените проверки във връзка със спазване на индивидуалните емисинонни ограничения (ИЕО) на заустваните отпадъчни води от обектите. За допуснати превишения на ИЕО в зауставните отпадъчни води са наложени текущи санкции на „Берг Монтана Фитинги“ ЕАД, гр. Монтана (114,70 лв.) и „Аркус“ АД – ОП, гр. Лом (9,69 лв.) от РИОСВ Монтана. За същото нарушение „ВиК“ ЕООД, гр. Хасково и на „Пашов-ЯР“ ЕООД, млекопреработвателно предприятие в с. Вълкович, община Джебел са съставени два АУАН по *Закона за водите* (ЗВ), а ,,ДНК-Меричлери“ ООД, гр. София – млекопреработвателно предприятие в гр. Меричлери е санкционирано с 1 000 лв. (РИОСВ Хасково). От РИОСВ Бургас са наложени 8 бр. текущи месечни санкции, на обща стойност 7 068 лв., на: „ВиК“ ЕАД, гр. Бургас за обект: канализационна система на гр.Китен – гр.Приморско (4 631 лв.); община Созопол, за обект: канализационна система на „Созопол – Черноморец – Равадиново“, община Созопол (183 лв.); община Царево за обект: канализационна система на с. Лозенец, община Царево (298 лв.); община Сунгурларе за обект: канализационна система на с. Манолич, община Сунгурларе (176 лв.); „Симпто” АД за обект: канализационна система с ЛПСОВ (725 лв.); „Идън Девелъпментс” АД за обект: канализационна система с ЛПСОВ на жилищен комплекс „Райска градина“, гр. Свети Влас, община Несебър (94 лв.); „Парадайз бийч” ЕАД за обект: канализационна система с ЛПСОВ на Хотелски комплекс „Парадайз бийч“, гр. Свети Влас (332 лв.) и община Поморие, за обект: канализационна система на гр. Каблешково (629 лв.). От РИОСВ Стара Загора са съставени АУАН на „ВиК Сливен“ ООД (за обект: ГПСОВ Сливен) и на „Арсенал“ АД (за площадка Казанлък), наложени са еднократни санкции на ,,Биоланд България’’ ЕООД, в размер на 321 лв. и на ,,Вигалекс’’ ООД, в размер на 733 лв., и са наложени имуществени санкции на „Репродуктор по свиневъдство” АД, в размер на 4 000 лв., и на „Мини Марица изток” ЕАД, в размер на 2 000 лв. От РИОСВ Враца е издадено НП на “Бургозоне“ ЕООД, гр. София, за обект „Винарна с хотелски комплекс“ в землището на с. Лесковец, община Оряхово за налагане на текуща месечна санкция, в размер на 600,52 лв., от РИОСВ Пловдив е наложена имуществена санкция, в размер на 4 000 лв., на „Вазовски машиностроителни заводи“ ЕАД, а от РИОСВ Русе е санкционирано „ВиК” ООД, гр. Русе, с 1 000 лв.

От РИОСВ Бургас е извършена проверка по писмо на РЗИ Варна и БДЧР Варна за влошени микробиологични показатели на морски плажове в района на гр. Бяла. При проверката на морски плаж „Бяла – Централен 3“ е установено разположено на плажната ивица заведение, без издадено разрешение за поставяне от главният архитект на община Бяла. За констатираното несъответствие е уведомен министъра на туризма за предприемане на последващи действия по компетентност.

За заустване на отпадъчни води от канализационните системи на гр. Ахтопол, с. Варвара и с. Синеморец в Черно море без издадено разрешително по реда на ЗВ, от РИОСВ Бургас са наложени 3 имуществени санкции на община Царево, всяко в размер на 2 000 лв. За същото нарушение, от РИОСВ Шумен е издадено НП на „Добромир Йорданов-Огнян Илиев-Езокс“ СД, с. Славяново, община Попово, в размер на 2 000 лв. За заустване на отпадъчни води, без наличие на разрешително за ползване на воден обект, в нарушение на ЗВ, от РИОСВ Пловдив са санкционирани: „Триглав Еделвайс“ ЕООД, гр. Казанлък – 4 000 лв. и „Бул фито ойлс“ АД, гр. София – 2 000 лв., а от РИОСВ Пазарджик - „Коловаг” АД, в размер на 2 000 лв.

Наложена е имуществена санкция от РИОСВ Перник на ЕТ „Георги Малинов-2005“, в размер на 6 000 лв., за непредприемане на действия по изграждане на съоръжение за събиране и пречистване на отпадъчните води, формирани от кравеферма в с. Блажиево, община Бобошево.

От РИОСВ Пазарджик са издадени две НП, с които са наложени имуществени санкции, всяка в размер на 500 лв., за неподдържане на пречиствателните съоръжения за отпадъчни води в експлоатационна изправност на „Екоинвест” ЕООД и „Репак груп” ЕООД. За същото нарушение, от РИОСВ Русе е издадено НП, с което е наложена имуществена санкция, в размер на 1 500 лв., на „Аполо 35” ЕООД.

За неизвършен собствен мониторинг на заустваните в р. Луда Яна отпадъчни води, от РИОСВ Благоевград е наложена имуществена санкция от 1 000 лв. на „БРАВО“ АД, с. Коларово.

За констатирано замърсяване на повърхностни водни обекти, от РИОСВ Бургас са приложени 2 принудителни административни мерки - спиране на производствената дейност на обект: млекопреработвателно предприятие в с. Шиварово, община Руен, експлоатирано от „Млечна промишленост Маноя“ ООД и собственост на „Билдинг Зах“ ЕООД и спиране на производствената дейност на обект за обработка и/или преработка на храни от животински произход в с. Соколово, община Карнобат, собственост на „Анимал Комерс“ ООД.

От РИОСВ Бургас е извършена оценка на 46 бр. доклади от извършени собствени периодични измервания (СПИ) на емисиите на вредни вещества, изпускани в атмосферния въздух от неподвижни източници, а от РИОСВ София – 9 бр.

От РИОСВ Велико Търново е наложена имуществена санкция (2 000 лв.) на „КУАДРАНТ БЕВЪРИДЖИС“ АД, с. Лозен, за обект „Завод за производство и бутилиране на безалкохолни напитки“, гр. Велико Търново, тъй като дружеството, като собственик на обекта, не е извършило СПИ на концентрациите на вредни вещества в отпадъчните газове, изпускани в атмосферния въздух, от работещите източници на емисии. За същото нарушени, от РИОСВ Русе са издадени: пет НП, всяко по 300 лв., на: „Оргахим” АД, „Октопод- С” ООД, „Макена- Русе” ЕООД, „Деметра” ООД и „Робусти” ЕООД; три НП, всяко по 200 лв., на: „Р и Г” ООД, „Карисмо” ЕООД и „МБАЛ- Исперих” ЕООД и две НП, всяко по 100 лв., на: „Агротида” ООД и „Сияние-96” ООД.

От РИОСВ Стара Загора е съставен АУАН на „Градус-2“ ООД (площадка в гр. Нова Загора) за разпространение на неорганизирани емисии.

За неспазване на нормите за допустими емисии, от РИОСВ Плевен е наложена текуща месечна санкция на „ИВИ-2008“ ЕООД, в размер на 82 лв., а от РИОСВ Шумен е издадено НП на „Фрештекст финишинг България“ ЕООД гр. Попово, в размер на 138 лв. За същото нарушение, от РИОСВ Враца е наложена текуща санкция, в размер на 539,02 лв, на „Нова варова компания“ ЕООД, гр. Мездра. От РИОСВ Варна е наложена текуща санкция, в размер на 252 лв., на „Клас олио“АД, с. Карапелит за изпускане в атмосферния въздух на наднормени концентрации на въглероден оксид.

Във връзка с проведения през месеца текущ контрол по изпълнение изискванията на *Наредба № 16/1999г. за ограничаване емисиите на летливи органични съединения при съхранение, товарене или разтоварване и превоз на бензини*, са дадени предписания на управителите на дружествата: „Еко ойл“ ООД, „КИД“ ЕООД и „БИС 09“ ЕООД (РИОСВ Монтана); „Лъки ойл“ ЕООД, гр. Ивайловград и „Пауър ойл“ ЕООД, гр. Харманли (РИОСВ Хасково) с указан срок за представяне в инспекциите за заверка Дневник за състоянието на системите, съответстващи на Етап II – Улавяне на бензинови пари (УБП). Поради липса на системата за Етап II – УБП в бензиностанция в ж.к. „Бистрица“, гр. Дупница – собственост на „ГЛД Груп“ ООД и бензиностанции в с. Драгичево и кв. „Караманица“, община Перник – собственост на „Еко Акумулатори“ ЕООД, от РИОСВ Перник са съставени общо 4 броя АУАН на цитираните дружества.

Издадена е заповед на директора на РИОСВ Враца за прилагане на принудителна административна мярка на бензиностанция на обект Подземно газово хранилище „Чирен“, с. Чирен, община Враца, стопанисвана от „Булгартрансгаз“ ЕАД, чрез пломбиране на 1 бр. пистолет за бензин към бензиноколонка, до привеждане в съответствие на бензиностанцията със система, съответстваща на ЕТАП ІІ на УБП.

За непредставен годишен отчет за флуорсъдържащи парникови газове от РИОСВ Благоевград са наложени имуществени санкции на: „БРАВО“ АД, с. Коларово, община Петрич - 1 000 лв. и на физическо лице – 500 лв.

За неподаване на уведомление и/или информация за инвестиционно предложение, което може да окаже значително отрицателно въздействие върху защитени зони (ЗЗ) е наложена имуществена санкция, в размер на 400 лв., на „Стройтранс 2011“ ЕООД (РИОСВ Варна).

Във връзка с проведения от РИОСВ контрол за разораване на земи, попадащи в ЗЗ от Натура 2000 „Западен Балкан“ и „Златия“, са съставени два АУАН на земеделски производители (РИОСВ Монтана).

Във връзка с писмо на МОСВ, поради констатирани от Държавен фонд „Земеделие” нарушения на въведените забрани със заповедите за обявяване на ЗЗ за опазване на дивите птици от мрежа Натура 2000, при ползването на земеделски имоти, от РИОСВ Перник са наложени принудителни административни мерки (общо 6 бр.), като е даден срок до 01.10.2017 г. за преустановяване ползването на посочените имоти на територията на общините Перник, Брезник и Трън като обработваеми земи и да бъде възстановен начина им на трайно ползване “ливади“ и „пасища“. За същото нарушение от РИОСВ Хасково е съставен АУАН на физическо лице.

През отчетния период, в резултат на навременната намеса на експерти от РИОСВ, са спасени ранени или изпаднали в безпомощно състояние индивиди от видове, включени в приложенията на *Закона за биологичното разнообразие*: щъркели, козодои, кукумявки и др. Всички екземпляри, в зависимост от състоянието им, са изпратени за лечение или за доотглеждане в Спасителен център за диви животни – Стара Загора или са освободени в природата.

През отчетния период са глобени са две физически лица – с 200 лв. за продажба на костенурка (РИОСВ Русе) и с 1 000 лв. за отглеждане на три обикновени блатни костенурки (РИОСВ Пловдив).

С по 100 лв. са глобени 7 физически лица – 2 от РИОСВ Бургас за отглеждане на пет бр. живи екземпляра от вида шипоопашата костенурка и за предлагане за продажба на препарирани екземпляри от вида дива котка, 1 от РИОСВ Плевен за предлагане за продажба на жив екземпляр от защитен вид и от РИОСВ София: 3 за предлагане за продажба на препариран екземпляр от защитен вид и 1 за предлагане за продажба на жив екземпляр от защитен вид.

От РИОСВ Плевен е съставен АУАН на физическо лице за събиране на лечебни растения без позволително.

От РИОСВ Русе е глобено физическо лица с 200 лв., за това, че не е уведомило инспекцията за организирания от него билкозаготвителен пункт.

През отчетния период, е наложена глоба в размер на 500 лв. на физическо лице, тъй като е установено, че лицето (като възложител) не е информирал, на най - ранния етап на своето инвестиционно предложение – „Отглеждане на селскостопански животни (овце) в животновъден обект, находящ се в с. Глутниците“, компетентния орган (РИОСВ Велико Търново). С НП на стойност 200 лв. от РИОСВ Хасково е глобено физическо лице за извършено подобно нарушение (извършване на животновъдна дейност, без да е съгласувана с РИОСВ).

За извършване на дейност по производство на бетонови разтвори в гр. Бургас без произнасяне на директора на РИОСВ Бургас по реда на Глава VІ от *Закона за опазване на околната среда*, на „Хидробетон“ ООД е наложена имуществена санкция, в размер на 5 000 лв.

За неспазване на условия от издаденото комплексно разрешително, от РИОСВ Стара Загора са съставени АУАН на „Брикел“ ЕАД и „ТЕЦ Марица изток 2“ ЕАД, от РИОСВ Пазарджик е съставен АУАН на „Биовет“ АД, от РИОСВ Бургас са наложени имуществени санкции на: „Лукойл Нефтохим Бургас”АД, в размер на 20 000 лв. и на 10 000 лв., и „Кроношпан България“ ЕООД, в размер на 10 000 лв., от РИОСВ София - на „Пролайф Технолоджи” ЕООД, в размер на 10 000 лв., а от РИОСВ Пловдив - на „Дружба Стъкларски Заводи“ АД, в размер на 40 000 лв.

Със заповед на директора на РИОСВ Варна е наложена преустановителна ПАМ на „Слънчеви лъчи Провадия“ ЕАД за спиране, чрез пломбиране, експлоатацията на 4 броя резервоари.

***Ефект спрямо околната среда, бизнеса и обществеността***

В резултат на засилен контрол от страна на РИОСВ Пазарджик се отчита по-добра работа от страна на общините в опазването и почистването на речните корита и прилежащите територии. Констатирани са трайни резултати по недопускане на нови замърсявания на вече почистени терени. На много от местата със замърсявания през минали периоди, не е установено изхвърляне на отпадъци. Мерките, предприети от общините дават добри и трайни резултати.

В резултат на предприети мерки и засилен превантивен контрол за спазване режимите в защитените територии, в чертирите резервата в териториалния обхват на РИОСВ Пазарджик, през м.август не са регистрирани горски пожари.

В резултат от засиления контрол на РИОСВ Смолян е преустановено изпускането на отпадъчни води със стойности на рН, превишаващи допустимите норми в р. Девинска от дейността на бетонов възел; почистени са три площадки с нерегламентирано изхвърлени отпадъци; преустановено е депониране на строителни отпадъци на площадка в гр. Девин, неотговаряща на нормативните изисквания;

В Спасителния център за диви животни, гр. Стара Загора и във ветеринарна клиника „Добро хрумване“, гр. София са изпратени екземпляри от видовете Щъркел, Чухал, Обикновен мишелов и Черен бързолет за лечение.

На Природо-научен музей, с. Черни Осъм, община Троян са предадени по един препариран екземпляр от следните видове: Карета, Червеногърба сврачка, Голяма бяла чапла, Обикновен мишелов.

Участие в честването на годишнина от създаването на Поддържан резерват „Атанасовско езеро“.

През месец август е извършена подготовка и организация на европейската кампания „Седмица на мобилността“ (16 – 22 септември) – проведени срещи с представители на общините.

През отчетния период е почистена градинка в централната част на с. Крапчене, община Монтана, засадени са декоративни дървета и са монтирани пейки и пет фитнес уреда на открито. В селата Драганица и Горно Оризово са почистени терени, на територията на които са засадени декоративни дървета, изградени са също така беседки с пейки, монтирани кошчета за отпадъци и детски въртележки. Закупено е и оборудване за кабинета по биология в Профилирана гимназия „Найден Геров“, гр. Лом.

РИОСВ Перник е сезирала през месец юни 2017 г. РО НСК Перник, във връзка с експлоатацията от страна на „Хийт Енерджи“ ЕООД на инсталация за сушене на въглища в гр. Перник без необходимите документи за въвеждане в експлоатация. Със Заповед РО НСК Перник е забранила използването на цитирания строеж, с което замърсяването на атмосферния въздух в гр. Перник е предотвратено.

През отчетния период е преустановена дейността по незаконно събиране и съхранение на ИУМПС от „КФЦ-Про” ЕООД, гр.Свиленград. Наличните количества ИУМПС са предадени на лица, притежаващи необходимите разрешителни документи по ЗУО.

След прилагането на ПАМ на 25.08.2017 г. за спиране на производствената дейност на „Инсталация за преработка на соапщок в мастни киселини“, стопанисвана от Импресарска къща „Наталия“ ООД, гр. Кърджали е преустановено изпускането на силно замърсени непречистени отпадъчни води в дерето в кв. „Веселчане“ в гр.Кърджали, както и излъчването на неприятни миризми от дерето в района.